箋解古文眞寶後集卷之二
說類
師說
韓退之
洪曰
柳子厚答韋中立書云
今之世
不聞有師
獨韓愈不顧流俗犯笑侮
收召後學
作師說
因抗顔爲師
愈是以得狂名
余觀退之師說云
弟子不必不如師
師不必賢於弟子
其言非好爲人師者也
學者不歸子厚歸退之
故子厚有此說耳
此篇文字
如常山之蛇
救首救尾
段段有力
學者宜熟讀
○東萊曰
此篇最是結得
段段有力
中閒三段
自有三意說起
然大槩意思相承
卻不失本意
古之學者必有師
師者所以傳道受業解惑也
呂云
大意說兩句起人不可無師
關鎖好
謝疊山云
第一段
先立傳道受業解惑三大綱
道者致知格物
誠意正心
齊家治國平天下之道
業者六經
禮樂
文學之業
惑者胸中有疑惑而未開明也
人非生而知之者
孰能無惑
惑而不從師
其爲惑也終不解矣
呂云
人不可無師處
應上
是第二段
謝云
第二段先說解惑不可無師
生乎吾前
其聞道也固先乎吾
吾從而師之
生乎吾後
其聞道也亦先吾
吾從而師之
呂云
承接緊有精神
吾師道也
呂云
結句處
夫庸知其年之先後生於吾乎
呂云繳本意
是故
發盡上意
無貴無賤
無長無少
道之所存
師之所存也
呂云
承接開合處
綱目
謝云
第三段說無貴無賤
無長無少
道之所存
卽師之所存
嗟乎
粘上卻立意起
師道之不傳也久矣
呂云
上說學
至此卻立意處
欲人之無惑也難矣
謝云
第四段慨歎後世師道不傳
人如何無疑惑
古之聖人
其出人也遠矣
猶且從師而問焉
呂云應前
聖人且從師
此高一等說
翻前人非生而知之之意
今之衆人
其去聖人也亦遠矣
而耻學於師
是故聖益聖
愚益愚
呂云
結得主意
盡關鎖
使袁盎傳意
換骨法
聖人之所以爲聖
愚人之所以爲愚
其皆出於此乎
謝云
第五段說古之聖人
其過人遠矣
猶且從師
故聖者益聖
今之衆人其不及聖人也遠矣
而恥學於師
故愚者益愚
聖人之所以爲聖
愚人之所以爲愚
係乎從師不從師而已
此是雙關文法
愛其子擇師而敎之
呂云
體得親切
於其身也則耻師焉
惑矣
呂云
抑揚
彼童子之師
授之書而習其句讀者也
非吾所謂傳其道
解其惑者也
句讀之不知
惑之不解
謝云
此是雙關文法
或師焉
或不焉
謝云此是於其身也則恥師焉
此一段
亦是愛其子
擇師而敎
句讀之不知
或師焉
與小學相貫
惑之不解
或不焉
與大遺相貫
此是文公弄巧作文
小學而大遺
吾未見其明也
呂云
結上一句
有力
有關鎖
謝云
第六段說今人愛子
則擇師而敎之
所謂師者
不過授書習句讀而已
至於其身
則恥於從師
不以傳道解惑爲急
童子句讀之不知
則爲之擇師
其身惑之不明
則不擇師
是學其小而遺忘其大
可謂不明
巫醫樂師百工之人
不恥相師
呂云
就鄙賤處說
諭得切
士大夫之族
曰師
曰弟子云者
則羣聚而笑之
問之則曰
彼與彼年相若也
道相似也
呂云
應前
位卑則足羞
官盛則近諛
呂云
生意說
此二句佳
嗚呼師道之不復可知矣
謝云
第七段說巫醫樂師百工之人
不恥從師
士大夫之族
以弟子從之
則爲人所笑
問其所笑者何事
則曰
弟子與師年相若
道相似
或曰
弟子位高
師位卑則足羞
弟子無官
師官盛則近䛕
此四句
應無長無少無貴無賤八字
巫醫百工之人
君子鄙之
今其智乃反不能及
可怪也歟
謝云
第八段
慨歎後世不知有師道
士大夫之族恥於從師
是智不及巫醫樂師百工之人也
聖人無常師
論語子張篇
夫子焉不學
而亦何常師之有
萇弘師襄
老聃
郯子之徒
家語觀周篇
孔子謂南宮敬叔曰
吾聞
老聃博古知今
通禮樂之原
明道德之歸
則吾師也
今將往矣
對曰
謹受敎
與倶至周
問禮於老聃
訪樂於萇弘
史記孔子世家
孔子學鼓琴師襄子
左傳昭十七年
郯子來朝
公與之宴
孔子問曰
少皥氏
鳥名官
何故也
郯子曰
吾祖也
我知之
仲尼聞之
見於郯子而學之
既而告人曰
吾聞之
夫子失官
學在四夷
猶信
其賢不及孔子
孔子曰
三人行
則必有我師
論語述而篇
故弟子不必不如師
師不必賢於弟子
聞道有先後
術業有專攻
如斯而已
呂云
說得最好
又應前吾師道處意
綱目不亂
結有力
謝云
第九段說孔子無常師
問樂於萇弘
問禮於老聃
問樂於師襄
問官名於郯子
遇有事之精者
既問之
既以師待之
此四人者皆不及孔子也
論語
孔子曰
三人行
必有我師焉
擇其善者而從之
其不善者而改之
皆吾師也
以孔子之事可觀
弟子不必不如師
師不必賢於弟子
聞道在吾前
術業有専攻者雖聖人亦師之
不以爲恥況衆人乎
李氏子蟠
年十七
韓曰
蟠貞元十九年進士
好古文
六藝經傳
皆通習之
不拘於時
請學於余
余嘉其能行古道
作師說以貽之
謝云
第十段收歸李氏子從學之意
作師說之因
貽遺也
［補］●
說字彙云
說輸爇切
解也
訓也
述也
又輸芮切
說誘以言說人
使從己也
○文體明辨云
按字書
說解也
述也
解釋義理
而以己意述之也
說之名起於說卦云云
更出己見縱橫抑揚
以詳贍爲上
而與論無大異也云云
○文章歐冶云
說以說理貴明白
而不煩解注
○文選卷十七陸機文賦云
說（施汭切）
注
善曰
說以感物爲先
故煒爗譎誑
翰曰
說者辯詞也
辯口之詞
明曉前事詭譎虛誑
務感人心
煒爗明曉
●［注］
洪氏族排韻云
洪邁字景盧
官至内翰
諡文敏
號容齋
作容齋五筆合四十七卷
●［注］
韋中立柳文卷三十四答韋中立論師道書題注云
按
中立史無傳
新史年表曰
潭州刺史彪之孫
不書爵位
觀其求師好學之志
子厚以書答之旨
盡其平生爲文自得之語
必當時佳士也
●［注］
抗韻書云
扞也
擧也
●［注］
狂韻會云
躁也
又病也
韓子曰
心不能審得失之地
謂之狂
●［注］
常山之蛇孫子九地篇云
善用兵者
譬如卒然
卒然者常山之蛇也
擊其首則尾至
擊其尾則首至
擊其中則首尾俱至云云
○事分類聚前集卷十三云
幷州其山鎮曰常山（職方氏）
北方爲常山者何
陰終陽始
其道久
故曰常山（白虎通）
常山高三千九百丈
上方三千里
周𢌞三千里（五岳圖）
●［注］東萊一統志卷四十二金華府
呂祖謙夷簡六世孫
祖好問隨高宗南渡
仕至尚書右丞云云
號東萊
著書立言
幷行於世
卒諡成
○東萊本地名
一統志卷二十五
萊州府古萊夷地
春秋爲萊子國
齋侯遷萊子于郳
在國之東
故曰東萊
●韓退之唐書列傳一百一云
韓愈字退之
鄧州南陽人也
七世祖茂有功於後魏
封安定王
父仲卿
爲武昌令有美政
既去
縣人立石頌德
終尚書郎云云
○大明一統志懐慶府
韓愈南陽人
卽今修武縣北
南陽城是也
七歳讀書
日記數千百言
比長盡通六經百家之學
擢進士第
累官刑部侍郎
時憲宗迎佛骨
愈上表極諫
貶潮州刺史
除鱷魚患
尋改袁州
召拜國子祭酒
歷轉吏部侍郎
卒贈禮部尚書
諡曰文
愈爲文
粹然一出於正
佐佑六經
學者仰之
如泰山北斗云
●必有師事類全書前集卷二十潛龍舊學部云
黃帝師風后颛頊師老彭
帝嚳師祝融
堯師務成昭
舜師紀后
禹師墨如
湯師伊尹
文武師姜尚
周公師庶秀
孔子師老聃
此十一君皆聖人也
猶待學問（王符潛夫論）
或云
黃帝師力牧
颛頊師樛圖
帝嚳師赤松子
三聖舊學
堯學於君疇
舜學於務成昭
禹學於西王國（荀子）
高宗舊學
高宗曰
予小舊學于甘盤（書說命）
●｛師｝周禮爲人之長
訓物之規
名師長
○揚子法言卷一學行篇云
師者人之模範也
●｛受業｝名文殊璣作授業
注同
韓文作受
○業
毛詩閟宮注疏云
當時所爲謂之事
後人所祖謂之業事也
又凡所攻治者皆曰業也
●｛人生ー｝論語述而篇云
子曰
我非生而知之者
好古敏以求之者也
●｛聞道｝論語里仁篇云
朝聞道
夕死可矣
●［注］
｛繳｝玉篇云
之若切矰矢射也
○韻作資
或無也字
●｛嗟ー｝韓文注云
嗟上或有咨字誤
●［注］
｛粘｝說文
相著也
●［注］
｛袁盎傳意｝史記作袁盎
前漢書作爰盎
○前漢書卷四十九列傳第十九爰盎傳云
爰盎字絲
其父楚人也
孝文卽位
任盎爲郎中云云
盎曰
欲以致天下賢英士大夫
日聞所不聞
以益聖
（師古曰
日日得聞異言也）
而君自閉箝天下之口
而日益愚
（師古曰
箝籋也
音其炎反）
夫以聖主責愚相
君受禍不久矣
●［注］｛換骨法｝野客叢書卷十二附錄云
山谷云
詩意無窮
人之才有限
以有限之才
追無窮之意
雖淵明少陵
不能盡也
然不容其意而造其語
謂之換骨法
規模其意形容之
謂之奪胎法
●｛巫醫｝論語子路篇云
子曰
南人有言
曰人而無恆
不可以作巫醫
善矣
朱注
巫所以交鬼神
醫所以寄死生
○韻會
巫祝也
以舞降神也
古者巫咸初作巫
國語
民之精爽不攜貳者
則明神降之
在男曰覡
在女曰巫
●｛樂師｝字出周禮
瞽者奏音樂者也
●｛士｝白虎通云
士者事也
任事之稱也
故傳曰
通古今辨然否
謂之事
○前漢書卷二十四食貨志上云
學以居位曰士
●｛大夫｝白虎通云
大夫之爲言
大扶進人者也
故傳云進賢達能
謂之大夫也
●｛君子｝禮記曲禮上云
敦善行而不怠
謂之君子
○孟子注
君子者聖人之通稱也
○易困卦注傳
君子大人之通稱
●［注］
｛語子張ー｝論語子張篇云
公孫朝問於子貢
曰仲尼焉學
子貢曰
文武之道
未墜於地在人
賢者識其大者
不賢者識其小者
莫不有文武之道焉
夫子焉不學
而亦何常師之有
●｛萇弘｝本集萇弘上
有孔子師郯子五字
老聃下注云
句絶注云
一無孔子師郯子五字
而以萇弘
師襄
老聃六字
連下句郯子之徒爲句
非是
今按
孔子見郯子
在適周見萇弘
老聃之前
而聖人無常師
本杜氏注問官名語
故此上句既敍孔子所師四人
而再擧郯子之徒
則三子在其中矣
○家語注云
弘周大夫
○淮南子卷九王術訓云
孔子之通智過於萇弘
高誘注云
萇弘周大夫
敬王臣
號知大道
○同卷十三氾論訓注云
萇弘周景王之大夫
●｛師襄｝史記孔子世家云
孔子學鼓瑟師襄子
索隠曰
家語
師襄子曰
吾雖以擊馨爲官
然能於瑟
●｛老聃｝神仙傳云
老子姓李
名耳
字伯陽
一名重耳
外字聃
身長八尺八寸云云
周時人
李母八十一年而生云云
○詳見史記事文類聚
●［注］
｛南宮敬叔｝四書人物類函卷五云
南宮名縚
又名适
字子容
諡敬叔
孟僖子之子
孟懿子之弟
仲孫閲也
居南宮
因姓焉云云
○又見于家語史記等書
○家語卷九弟子解云
南宮縚魯人
子容
以智自將
世淸不廢
世濁不洿
孔子以兄子妻之云云
●［注］
｛孔子世家｝史記卷四十七世家第十七載
●［注］
｛孔子｝孔誤也
左傳作昭子
林堯叟注云
叔孫若問郯子也
●［注］
｛鳥名官｝詩齊風注云
齊國名
本少昊時
爽鳩氏所居之地
○大全
孔子曰
爽鳩氏司冦也
爽鳩鷹也
鷙故爲司冦
主盜賊
少昊以鳥名官
其人之名氏則未聞也
●［注］
｛夫子｝當改作天子
夫烏焉之誤也
●［注］
｛四夷｝羣書拾唾卷二云
四夷東夷
西戎
南蠻
北狄
●［注］
｛語述而｝論語述而篇朱注云
三人同行
其一我也
彼二人者
一善一惡
則我從其善
而改其惡焉
是二人者皆我師也
●｛專攻｝韻府
攻治也
專治也
故治木石金玉之工曰攻
●［注］
｛問樂於師襄｝樂當改作琴
按
弘治萬曆二本共作琴
●｛李氏子蟠｝李聖陶
名蟠
●［注］
｛韓｝臨邛韓氏
名諄
韓文注者也
●［注］
｛貞元｝唐第十主德宗年號也
●｛六藝｝禮樂射御書數（周禮）
又謂易禮樂詩書春秋六經
詳見于序評
●｛經傳｝琅琊代醉卷九云
聖人制作曰經
賢者著述曰傳
雜說
韓退之
疊山云
此篇主意
謂英雄豪傑
必遇知己者
尊之以高爵
養之以厚祿
任之以重權
斯可以展布
世有伯樂
莊子
馬蹄
伯樂善治馬
注
伯樂
姓孫
名陽
善馭馬
而氏星經云
伯樂天星名
主典天馬
孫陽善馭
故以爲名
謝云
以伯樂喩知人者
然後有千里馬
謝云
此喩異材
○此謂有賢宰相
然後有英雄豪傑爲之用
千里馬常有
異材
而伯樂不常有
知人者
○謝云
此謂英雄豪傑常有
而賢宰相知人者不常有
故雖有有名馬
異材
祇辱於奴隷人之手
駢死於槽櫪之閒
駢頭而死
言多也
謝云
高才居下位
不以千里稱也
迂齋云
有力
謝云
知其爲異才
○此謂天下雖有英雄豪傑徒
受辱於昏君庸相之朝
沈滯於小官
終身不得行其志
不以英雄豪傑稱也
馬之千里者
一食或盡粟一石
才之異乎人者
必尊位重祿
以任使之
○此謂英雄豪傑
能立大事
成大功者
必得尊位重祿
斯可以展布
食馬者不知其能千里而食也
今之養君子不知其爲異才而加禮養
謝云
此謂養英雄豪傑者
不知其能辨大事成大功
而不以尊位重祿養之也
是馬雖有千里之能
食不飽
謝云
一句三字
○位不尊
力不足
二句三字
○祿不重
才美不外見
三句五字此章法
○雖異才
亦難展布也
且欲與常馬等不可得
謝云
祿位不足以展布
反不如常材
安求其能千里也
安得見其爲異材
○謝云
此謂英雄豪傑
雖有立大事成大功之材無尊位
無厚祿
無重權
其才知不可展布
且欲與庸衆人等而不可得
安可求其辨大事成大功哉
䇿之不以其道
食之不能盡其材
鳴之不能通其意
謝云此三句
卽孟子所謂弗與共天位也
弗與治天職也
弗與食天祿也
非王公尊賢也
執䇿而臨之曰
天下無良馬
謂天下無異材
嗚呼其眞無馬耶
其眞無才耶
其眞不識馬耶
其上之人不識人耶
○呂云
結好
謝云
此謂任使之不以其道
爵祿之不能盡其材
諫不行
言不聽
而不得以行志
爲宰相者操用其權
不能知人
乃曰
天下無英雄豪傑
嗚呼天下眞無英雄豪傑
宰相眞不識英雄豪傑
［補］
●｛雜說｝黃氏日抄卷五十九云
雜說四首
龍喩言君不可以無臣
醫喻言治不可以恃安
鶴喻言人不可以貌取
馬喻言世未嘗無逸俗之賢
或云
此篇論伯樂識馬
中含譏諷意
謂人才良者常有
而識人才者不常有
末四句有意味云云
●［注］
｛英雄｝丹鉛錄卷十五云
草之精秀者爲英
獸之將羣者爲雄
故人之文武茂異
取名于此
是故聰明秀出謂之英
膽力過人謂之雄
此其大體之名也
○戰國策注云
才出萬人曰英
○爾雅注疏
德過千人曰英
●［注］
｛豪傑｝孟子滕文公上篇云
豪傑之士也
朱注
豪傑才德出衆之稱
○淮南子云
智過百人謂之豪
○鶡冠子云
德萬人者謂之豪
德百人者謂之英
○白虎通禮別名記云
千人曰英
萬人曰傑
○荀子注云
倍萬人曰傑也
●｛伯樂｝莊子翼云
樂音洛
○古文定本音岳
○文章軌範注云
天上有一星
名伯樂
在天厩星之旁
人見孫陽識馬
因號之曰伯樂
●［注］
｛馬蹄｝莊子篇名
●［注］
｛而氏星經｝而誤也
一本作石
按
魏石申著星經一卷而氏字作石氏爲是也
●｛然後有千里馬｝戰國策
楚客謂春申君曰
昔者騏骥駕鹽車上呉坂
遷延負軛而不能進
見伯樂仰而鳴之
知其伯樂知己也
●［注］
｛宰相｝事物紀原卷四云
昔周公位冢宰
正百官今以相成王
故有宰相之稱
其事自秦漢始
●｛奴｝字彙云
奴婢古罪人
周禮
其奴男子
入于辠
隷女子
入于春藁
今僕隷通謂之奴
非制也
●｛隷｝韻會云
隷賤稱
師古曰
屬著於人也
增韻
僕隷也
●｛槽｝韻會云
畜獸之飯器
○順云
和名與舟同
●｛櫪｝韻會云
廣韻馬櫪也
增韻牛馬皁
通作歷
前梅福傳伏歷千駟
○順和名
之岐以太
○漢書音義
食牛馬器
以木作
如槽
○莊子馬蹄篇云
連之以羈馽
編之以皁棧
注皁棧槽櫪也
衆馬列於其閒也
●［注］
｛庸｝韻會云
庸常也
●｛食｝去聲
下同
●｛粟｝爾雅翼
古以米之有孚殻者皆稱粟
●｛石｝字彙云
量名三十斤爲鈞
四鈞爲石
重百二十斤
又十斗曰石
●｛食馬｝本集注云
食馬上或有今之字
●［注］
｛位不尊｝按
食不飽下
位不尊之注似不穩
疑下祿不重五顚倒者乎
●｛力不足｝論語雍也篇字
●｛且欲｝文章正宗注云
且欲或無且字
且或作而
今按
且字恐當在等字上
●［注］
｛孟子ー｝萬章下篇
●［注］
｛諫不ー聽｝二句孟子離婁下篇語也
●［注］
｛操｝說文
把持也
名二子説
蘇老泉
老泉先生二子
長曰軾
次曰轍
觀此老之所以逆料二子之終身
不差毫釐
可謂深知二子矣
迂云
字數不多
宛轉折旋
有無限意
此文字之妙也
輪輻蓋軫
圜轉者曰輪輳於輪曰輻
覆乎車者曰蓋
車後横木曰軫
皆有職乎車
而軾獨若無所爲者
軾音式
在車前
雖然去軾
則吾未見其爲完車也
言天下無此人不得
軾乎
吾懼汝之不外飾也
深憂長公之不合世俗
恐得禍重也
不外飾
與無所爲一句相應
天下之車莫不由轍
而言車之功轍不與焉
不與功
亦不受禍
正相乗除
雖然車仆馬斃
而患不及轍
忌之者少
或可免禍
是轍者禍福之閒
轍乎
吾知免矣
逆知少公得禍必輕
［補］
●｛名二子說｝三蘇文定卷四又
事文類聚後集卷二載之
○瞿景淳曰
料二公
倶從車上起議論
而卒符其言
豈觸機耶
抑寓言耶
令二公實重圖之則言之不中
公亦安之矣
○句解云
●［注］
｛軾｝蘇軾字子瞻
號東坡居士
●［注］
｛轍｝蘇徹字子由
小字同叔
號穎濱遺老
●［注］
｛毫｝韻會豪韻云
毫長鋭毛
又十絲曰毫
十毫曰釐
通作豪
莊子
豪釐漢利折秋毫
注
秋者毫成之時
端極纖細
○徐氏筆精卷六云
釐毫絲忽
豪者獸之毛
言輕也
絲者蠶之所出
比尤輕矣
忽蜘蛛網也
較之絲尤微而細
故取以爲數
●［注］
｛釐｝韻會
十絲曰毫
十毫曰釐
●［注］
｛字數不多｝一篇纔七十九字
●｛蘇老泉｝東都事略儒學傳蘇洵字明允
號老泉
眉山人
年二十七
始發憤讀書
五六年不爲文辭
及下筆頃刻數千言
宋嘉祐中除校書郎
時蘇氏文章
名擅天下
學者以其父子倶知名
故稱老蘇以別之
○又見于尚友錄
○張燧千百年眼卷十云
世傳
老蘇號老泉人
以眉山先榮有老人泉故云
又梅聖俞有老人泉詩
東坡自注
家有老人泉
因作此詩
坡嘗有東坡居士老泉山人八字
共一印見於卷册閒
其所畫竹
或用老泉居士朱文印章
則老泉又是子瞻號矣
歐陽公作老蘇墓志
但言人號老蘇
而不言其所自號
亦可疑者
豈此渉一老字
而後人道加其父耶
葉少蘊蘇同時
當不謬也
●｛輻｝老子經無用篇云
三十輻共一轂
注
三十輻法日數也
轂中有孔
故衆輻共湊之
●｛蓋軫｝事文類聚續集卷二十七云
蓋圜象天
軫方象地
輪輻象日月（周禮）
●｛軾｝柳子厚說車云
敬而可伏者軾
注
軾車前板隆起者也
○後漢書輿服志注
引魏都賦注曰
軾車橫覆膝
人所憑上者
●［注］
｛言天下｝三蘇文定注
言作喩
●［注］
｛長公｝按
謂蘇軾爲蘇長公
稱蘇徹呼蘇少公
●｛轍｝韻會
車輪所輾迹也
●［注］
｛乘除｝按
算法添算曰乘
減算曰除
猶言加減也
●［注］
｛少公｝蘇子由言
解見長公下
稼說
此篇爲送張琥作
以稼喩人才
迂齋云
觀坡公所作
豈以一世之盛名自居哉
其朋友兄弟之相切磋者如此
所以名益盛而學益進也
蓋嘗觀於富人之稼乎
其田美而多
其食足而有餘
其田美而多
則可以更休而地力得完
其食足而有餘
則種之常不後時
而斂之常及其熟
故富人之稼常美
少秕而多實
久藏而不腐
已上言稼之美
秕音比
今吾十口之家
而共百畝之田
寸寸而取之
日夜以望之
鋤耰銍艾
相尋於上者
如魚鱗
而地力竭矣
種之常不及時
而斂之常不待其熟
此豈能復有美稼哉
已上言稼之不美
艾音乂
古之人
其才非有大過今之人也
引歸古人身上
其平居所以自養而不敢輕用
以待其成
閔閔焉如嬰兒之望長也
弱者飬之以至於剛
虚者飬之以至於充
三十而後仕
五十而後爵
信於久屈之中
而用於既足之後
流於既溢之餘
而發於持滿之末
此古之君子
所以大過人
此論成才之美
信音伸
而今之君子
所以不及也
吾少也有志於學
引歸自己
不幸而早得
與吾子同年
吾子之得
亦不可謂不早也
吾今雖欲自以爲不足
而衆且妄推之矣
嗚呼
吾子其去此而務學也哉
博學而約取
厚積而薄發
吾告吾子止於此矣
此乃責朋友之善
子歸過京師而問焉
有曰轍子由者
吾弟也
其亦以是語之
此乃責兄弟之善
○迂齋云
結尾兩句
特見朋友相切磋之意
亦且知古之昆季其相勉厲也
蓋如此
［補］
●｛稼說｝東坡全集卷十
名文殊璣卷十二載之
○按
宋仁宗嘉祐二年丁酉
公年二十二
與張琥同年及第
作稼說送之
●｛稼｝韻會云
說文
禾之秀實爲稼莖節爲禾
一曰
在野曰稼
一曰
種之曰稼
斂之曰穡
周禮司稼注
種穀如嫁女以有所生也
○論語子路篇云樊遲請學稼
注云
種五穀曰稼
●［注］
｛朋友｝周禮大司徒注
同師曰朋
同志曰友
疏云
朋疏而多
友親而少
○公羊傳云
同門曰朋
同志曰友
●［注］
｛切磋｝詩衞風淇澳篇云
如切如磋云云
○大學傳云
如切如磋者謂學也
朱注云
學謂講習討論之事
●｛蓋｝盧允武助語辭云
發語之端用一蓋字
卽是大凡之意
欲作語之時
將道理一平普看
卻議論此事
文中有大抵爲起句者
亦同
○字彙云
蓋居大切
音該
發語端也
又胡閤切
音合
與盍同
何不也
孟子則蓋反其本矣
○名文珠璣
蓋字同于此
三蘇文定作曷
●｛更休｝三蘇文定注云
更迭也
休息也
●｛秕｝韻會云
穀不成也
●｛十口之家｝孟子梁惠王上篇云
八口之家可以無飢矣
趙岐古注云
八口之家次上農夫也
●｛百畝ー｝孟子梁惠王上篇云
百畝之田勿奪其時
朱注百畝之田亦一夫所受
○司馬法
六尺爲歩
歩百爲畝
●｛耰｝說文
摩田器也
徐曰
布種後以此器摩之使土開發處復合
以覆種
○論語微子篇云
豈若從辟世之士哉
耰而不輟
注
耰覆種也
●｛銍｝說文
穫禾短鎌也
○詩臣工篇注
音質
○三蘇文定注云
音只
●｛艾｝刈同
說文芟艸也
○詩周頌臣工篇
奄觀銍艾
●｛相尋｝五車員瑞云
尋繼也
左傳于戈相尋
●｛魚鱗｝漢書向子政傳
靑紫貂蟬充盈幄内
魚鱗左右
注
師古曰
言在帝之左右
相次若魚鱗
●｛平居｝平生閑居之時也
●｛閔閔焉｝左傳昭公三十二年云
閔閔焉如農夫之望歳
杜預注云
閔閔憂貌
●｛嬰兒｝老子絶學無憂章云
若嬰兒之未孩者
○羣碎錄云
男曰嬰
女曰兒
○字彙云
女曰嬰
男曰兒
釋名
人始生曰嬰兒
胸前曰嬰
抱之嬰前乳養之
嬰
●｛三十ー｝禮記内則篇云
二十而冠
始學禮
三十而有室
始理男事
四十始仕
五十而爲大夫
服官政
○論語爲政篇云
三十而立
●｛信於屈｝朝鮮本作伸
下既字作至
●｛持滿｝淮南子卷十三氾論訓云
周公可謂能持滿矣
高誘注
滿而不溢也
●［注］
｛音伸｝俗本
伸作神誤也
●［注］
｛吾子｝儀禮冠衣云
願吾子敎之
鄭玄注
吾子相親之辭也
吾我也
子男子之通稱
○文選卷二張平子西京賦云
先生獨不見西京之事歟
請爲吾子陳之
注
向曰
吾子亦先生也
●｛同年｝書言故事卷八注云
偶同科第
謂之同年兄第
○名文珠璣注云
與琥同榜及第
●｛京師｝蔡邕獨斷云
天子所都曰京師
京水也
地下之衆者莫過于水
地上之衆者莫過于人
京大也
師衆也
故曰京師也
○爾雅
京高也
大也
天子居高視遠之意
師衆也
人民衆聚于此也
●｛轍子由｝三蘇文集云
蘇徹字子由
小字同叔
洵次子
爲人沈靜簡潔
爲文汪洋澹泊
而有秀傑之氣
與兄軾同登進士
又同擧制科
累官翰林學士門下侍郎
致仕居許州
號穎濱遺老
卒諡文定云云
●［注］
｛昆｝儀禮喪服
昆弟注疏
昆兄也
愛蓮說
周茂叔
濓溪先生愛蓮
取其有君子之德
異乎衆人之愛也
水陸草木之花
可愛者甚蕃
晉陶淵明獨愛菊
晉陶潛字淵明
獨愛種菊
其詩有採菊東籬下之句
自李唐來
世人甚愛牡丹
舒元輿牡丹賦序云
天后之鄕西河也
精舍下有牡丹種
其華特異天后歎上苑之有闕因命移植焉
由此京國牡丹日日寖盛
今自禁闥泊官署
外延士庶之家瀰漫如四濱之流
毎暮春之月遨遊之士
亦上國繁華之一事也
予獨愛蓮之出淤泥而不染
濯清漣而不妖
中通外直
不蔓不枝
香遠益清
亭亭淨植
可遠觀而不可褻翫焉
予謂
菊華之隱逸者也
牡丹華之富貴者也
蓮華之君子者也
噫菊之愛
陶後鮮有聞
蓮之愛
同予者何人
牡丹之愛
宜乎衆矣
●［補］
｛愛蓮說｝按
此說先生四十七歳時作之
○大明一統志卷五十二九江府
蓮花池在府治南
周敦頤所鑿
有愛蓮說
●｛周茂叔｝伊洛淵源錄卷一云
先生世家道州營道縣溪之上
姓周氏
名敦實
字茂叔
後避英宗舊名
改敦頤云云云
○一統志卷五十二南康府名宦部云
周敦頤煕寧閒
知南康軍
興學善俗
民從其化
士宗其學
因家廬山蓮華峰下
前有溪合湓江
因取營道所居濓溪以名之
●｛李唐來ー｝事類全書後集卷三十云
事始
按
謝康樂集中言
竹閒水際多牡丹
北齊揚子華
有畫牡丹處
極分明
則知牡丹花亦久矣
但自隋以來
文士集中無牡丹歌詩
檢隋朝種植法
初不說牡丹
則知隋朝花藥中所無也（酉陽雜俎）
●［注］
｛舒元輿｝氏族大全云
唐東陽人
中第進士
擢監察御史
拜同中書門下
嘗作牡丹賦
時稱其工云云
●［注］
｛牡丹賦序｝事文類聚後集卷第三十又唐文粹卷第六載之
●［注］
｛天后｝高宗之后
中宗之母也
○唐書卷七十六后妃列傳第一云
高宗則天順聖皇武氏
幷州文水人云云
○事文類聚前集卷十九云
高宗晩病風
不支天下事
一付武后
進號曰天后云云
●［注］
｛精舍｝錦繡萬華谷前集卷三十八云
晉武帝初奉佛法
立精舍於内殿
引沙門居之
故今人
皆以佛寺爲精舍
殊不知
精舍乃儒者敎授生徒之地也
後漢包咸檀敷劉淑傳
皆有立精舍敎授生徒之文
謝靈運石壁精舍詩曰
披拂趨南徑
愉悦偃東扉
佛寺也
李善注文選云
精舍者今讀書齋是也
○釋氏要覽卷上云
釋迦譜云
息心所棲曰精舍
藝文類聚云
非由其家精妙
良由精練行者所居也
●［注］
｛牡丹種｝事文無種字
●［注］
｛上苑｝三輔黃圖
上林苑周㢠三百里
離宮七十所
皆容千乘萬騎
漢宮殿疏云
方三百四十里
漢舊儀云
上林方三百里
苑中養百獸
天子秋冬射獵取之
帝初修上林苑
羣臣遠方各獻名菓草三十餘種
植其中云云
●［注］
｛禁闥｝韻會
漢號禁門曰黃闥
師古曰
宮中小門曰闥
●［注］
｛四瀆｝張九韶羣書拾睡卷二云
江（出泯山
今松江）
河（出崑崙山
今西國）
淮（出桐栢山
今唐州）
濟（出王屋山
今孟州）
●［注］
｛亦上國｝事文無亦字
●｛不染ー｝胡時化云
嘗擬蓮之德似君子
不染者貧賤不移也
不妖者富貴不淫也
中通者靜虛也
外直者達順也
不蔓不枝者主一也
香遠益清者永終譽也
遠觀不可䙝翫者
可以大受
不可以小知也
●｛清漣｝韻府
綠篠媚清漣（靈運）
○詩魏風伐檀篇云
河水清且漣漪
備考云
毛氏曰
風行水成文曰漣
○朱氏曰
漪與兮同
語辭也細云
孔氏曰
釋文云
大波爲瀾
小波爲淪
直波爲涇
漣瀾雖異而義同
●｛妖｝字書云
艶也
好也
媚也
孽也
○類簒云
宮殿高侈
謂之土木妖
珠璣錦繡
謂之服飾之妖
洛中牡丹
維楊芍藥
謂之花妖
婦人美色能文翰
謂人妖
○王仁祐所著天寶遺事云
明皇沈香亭前
一枝二頭牡丹
朝深碧
暮深黃
夜粉白
香艶各異
帝曰
此華木之妖
賜國忠
●｛亭亭｝名文珠璣注云
亭亭卓立之貌
○左思呉都賦
亭亭
注
亭亭高遠也
解類
獲麟解
韓退之
麟仁獸
麕身牛尾
一角
角上有肉
不食生物
不踐生草
王者有道則麟出
毛蟲三百六十
麟爲之長
爲四靈之一
東萊云
字少意多
文字立節
所以甚佳
其抑揚開合
只在祥字
反覆作五段說
○立意精嚴
措辭簡古鋪敍繳結
句法圓轉
如走盤珠
森然法度之文也
麟之爲靈昭昭也
禮記
麟鳳龜龍
謂之四靈
○言麟之爲靈物甚分明
詠於詩
呂云
承得上好
謝云
一句三字
書於春秋
春秋
魯哀公十四年
西狩獲麟
謝云
二句四字
雜出於傳記百家之書
公羊傳
麟者仁獸也
鶡冠子
麟者蓋元枵之精也
廣雅
麟者含仁懷義
行歩中規折旋中矩
謝云
三句九字
此是章法
雖婦人小子
皆知其爲祥也
雖婦人小子無高見遠識
亦知麟出爲王者之祥瑞
呂云
此是昭昭處
然麟之爲物
不畜於家
不恆有於天下
其爲形也不類
麟之形
與尋常山澤之獸不相類
非若馬牛犬豕豺狼糜鹿然
見其形不難辨認
然則雖有麟
不可知其為麟也
呂云
結語健
角者吾知其爲牛
鬛者吾知其為馬
犬豕豺狼麋鹿吾知其爲犬豕豺狼麋鹿
此六者形狀皆可辨認
出於世閒
吾皆知其爲犬豕豺狼麋鹿
呂云
作文
大抵兩句短
須一句長者承
惟麟也不可知
惟麟不常出於天下
吾亦不知其爲麟
不可知則其謂之不祥也亦宜
左傳哀十四年春
西狩於大野
叔孫氏之車子鉏商獲麟
以爲不祥以賜虞人
仲尼觀之曰
麟也
然後取之
呂云
敍盡前說不祥意
謝云
有麟而人不可知其爲麟
則其人謂之不祥也亦宜也
雖然麟之出
必有聖人在乎位
麟爲聖人出也
呂云
說祥
謝云
雖然五帝三王之時
麒麟在郊藪
麟之出
必有五帝三王之聖人在乎位
麟乃爲聖人而出非無故而出也
聖人者必知麟
麟之果不爲不祥也
聖人如孔子者
必能知麟
有聖人知之
可見麟之果不爲不祥也
又曰麟之所以爲麟者
以德不以形
呂云
意高
謝云
此一轉尤高
麟乃仁獸
爲四靈之一
麟之所以爲麟者
以其有德
不必論其形之不類
若麟之出
不待聖人
則其謂之不祥也亦宜
若麟之出
不待聖人在位之時
上無五帝三王
下無孔子
必無人知之
則其謂之不祥之物也亦宜矣
謝云
此篇僅一百八十餘字
許多轉換往復變化
議論不窮
人能熟讀此等文字
筆便圓活
便能生議論
［補］
●｛解｝文禮明辨云
解
按
字書
解者釋也
因人有疑而解釋之也
揚雄始作解嘲
余遂傚之云云
○禮記經解篇注
解者分析之名
○文心雕龍卷五書記部云
解者釋也
解釋結滯
徴事以對也
●｛獲麟解｝獲麟二字
出春秋哀公十四年
○韓文注或云
元和七年麟見東川
疑公因此而作
然李翺嘗書此文
以贈陸傪曰
韓愈非兹世之文
古之文也
其詞與意適
則孟軻既没
亦不見其有過於斯者
傪死於貞元十八年
則此文非元和閒作明矣
●［注］
｛麟仁獸ー｝埤雅云
麟土畜也
信而應禮
以足至者也
軒轅大角之獸
狼額赤目五蹄
含仁懷義
音中鐘呂
行中規矩
不羣居
不旅行
不入陥穽
不罹羅網
王者至仁則出
蓋太平之符也
角端有肉
示有武而不用云云
○事文類聚後集卷三十六云
毛蟲三百六十
而麟爲之長（大戴禮）
牡曰麒
牝曰麟（說文）麟麕身馬足牛尾
黃色圓蹄
一角
角上有肉
音中律呂
王者至仁則出（詩疏）
○文苑彙雋卷二十四云
麟牡曰麒
牝曰麟
麕身而牛尾
狼項而一角
黃色而馬足
含仁而戴義
音中鐘呂
歩中規矩
不生蟲
不折生草
不食不義
不飮汚池
不入坑穽
不行羅綱
明王動靜有儀則見
古毛蟲三百六十
麟爲之長
●［注］
｛四靈｝禮記禮運篇云
何謂四靈
麟鳳龜龍謂之四靈
○大全
嚴陵方氏曰
麟體信厚
鳳知治亂
龜兆吉凶
龍能變化
故謂之四靈也
●［注］
｛字少｝數一篇文字纔一百八十九字
●｛昭昭｝字彙云
昭明也
光也
著也
●｛詠詩｝詩經周南麟之趾篇
麟之趾
振振公子
于嗟麟云云
●｛傳記｝文禮明辨云
按
字書云
傳者傳也紀載事迹以傳於後世也
自漢司馬遷作史記
創爲列傳
以紀一人之始終
而後世史家卒莫能易
○同云
按金石例云
記者記事之文也
禹貢
顧命
乃記之祖
而記之名則昉於載記學記諸篇
厥後揚雄作蜀記
而文選不列其類
劉勰不著其說
則知漢魏以前作者尚少
其盛自唐始也
其文以敍事爲主云
●｛百家｝書敍指南卷五云
諸書曰百家衆氏
○前漢書卷六武帝紀贊曰
卓然黜百家
注
師古曰
百家謂諸子雜說違背六經
○後漢書安帝紀云
傳記百家
注
言百家擧全數也
●［注］
｛公羊傳｝子夏門人公羊高注春秋
故曰公羊傳
●［注］
｛鶡冠子｝諸子嫏嬛卷一鶡冠子注
其人好聚鳥羽之華以爲冠
故名鶡冠子
○事類全書續集卷二云
鶡冠子隱於幽山
衣敝覆穿
以鶡爲冠
莫測其名
因服成號
著書言道家事焉
馬援師事之
援後顯于趙
鶡冠子懼其薦己
乃與援絶（高士傳）
●［注］
｛元枵ー｝鶡冠子度萬篇云
鳳凰者鶉火之禽
陽之精也
麒麟者玄枵之獸
陰之精也（注云
牝曰麟
麒者其牡也
玄枵北星之次也）
麒似麟而無角
萬民者德之精也
○左傳襄公二十八年
梓愼曰
歳在星紀
而淫於玄枵
杜預曰
歳歳星也
玄枵在子
虛危之次也
●［注］
｛廣雅｝梁揖撰
●［注］
｛行歩｝字彙云
左歩爲彳
右歩爲亍
合爲行
歩除歩也
●［注］
｛規矩｝孟子離婁上篇云
不以規矩不能成方員
朱注
規所以爲員之器也
規者所以爲方之器也
●｛不恆有ー｝左傳
麟鳳王者之嘉瑞
○名文珠璣注云
麟爲四靈之一
王者之嘉瑞
王者有道則麟出
不常見於天下
●［注］
｛尋常｝小爾雅云
四尺爲仞
倍仞爲尋
倍尋爲常
俗謂庸常爲尋常
●［注］
｛認｝字彙
而震切
識物也
●［注］
｛大抵｝史記莊子傳
大抵
索隱曰
大抵猶言大略也
●［注］
｛長者承｝名文珠璣注
承字下有之退之最熟此法七字
●［注］
｛車子鉗商｝家語卷四云
叔孫氏之車士曰鉗商
王肅注云
車士持車者
子姓也
鉗商名也
○按
左傳無士字
杜預云
車子微者
鉗商名也
●［注］
｛虞人｝周禮地官
山虞掌山林之政令
○韻會云
掌山澤之官曰虞
書
汝作朕虞
注
主商度山川之事
●［注］
｛仲尼｝孔子名丘
字仲尼
●［注］
｛五帝｝黃帝
顓頊
帝嚳
唐堯
虞舜（此說大戴禮及孔子家語取之）
又孔安國之說
少昊顓頊帝嚳
唐堯
虞舜
又一說
伏羲
神農
黃帝
堯
舜
●［注］
｛三王｝周文
武
成
又指禹湯
文
武也
●［注］
｛郊藪｝禮記禮運篇云
山出器車
河出出馬圖
鳳凰
麒麟
皆在郊棷
注疏
棷本或作藪
澤也
○事類全書後集後集卷三十六云
黃帝時麒麟在囿（尚書中候）
周成康麟鳳在郊藪（前武紀）
又云
黃帝時麒麟五十一見
○韻會
郊說文
距國百里爲郊
爾雅
邑外曰郊
又周禮
五百里爲遠郊
司馬法
王國百里爲郊
五十里爲近郊
五百里爲遠郊
白虎通云
王及諸侯必有郊者也
上則郊接天神
下則郊接諸侯
接鄰國
○周禮大宰注云
無水曰藪
○白虎通云
藪厚也
有草木魚鼈
所以厚養人也
●｛亦宜｝事文
宜下有哉字
○本集注云
下或有也字
或有哉字
●［注］
｛圓活｝類書簒要云
圓活不拘執也
國子博士
二年分敎東都
至七年
復爲國子博士
後爲四門博士矣
及爲御史之後
又三爲博士矣
及元和八年癸巳
愈以數黜官
又下遷
乃作進學解以自喩
發明己意
執政奇其才
改比部郎中
孫樵曰
韓吏部進學解
玉川子月蝕詩
莫不拔地倚天
句句欲活
如赤手捕長蛇
不施控勒騎生馬
大旨出於揚雄解嘲
東方朔客難
班固濱戲
而公過之
國子先生
元和七年
公復爲國子博士
晨入大學
招諸生立館下
誨之曰
迂云
設爲國子先生辭
業精于勤
荒于嬉
行成于思
毀于隨
方今聖賢相逢治具必張
拔去兇邪
登崇俊良
占小善者
率以錄
名一藝者
無不庸
爬羅剔抉
刮垢磨光
蓋有幸而獲選
迀云
語健
言未既
有笑于列者
曰
迀云
設爲弟子之辭
先生欺予哉
弟子事先生于兹有年矣
先生口不吟於六藝之文
以下皆美先生之事
手不停披於百家之編
記事者必提其要
纂言者必鉤其玄
此二句是讀書法
貪多務得
細大不捐
焚膏油以繼晷
恒兀兀以窮年
先生之業可謂勤矣
以上稱先生之勤於己業
觝排異端端
攘斥佛老
補苴鏬漏
漢書
冠雖敝不以苴履
苴子魚反
罅呼訝反
張皇幽眇
㝷墜緒之芒芒
獨旁搜而遠紹
障百川而東之
㢠狂瀾於既倒
先生之於儒
可謂勞矣
以上稱勞於衞道
沉浸醲郁
含英咀華
作爲文章
其書滿家
上規姚姒
渾渾無涯
周誥殷盤佶屈聱牙
殷三盤
卽書盤庚上中下三篇
周五誥
康誥
酒誥
召誥
洛誥
五篇
聱牙謂不入牙難讀也
春秋謹嚴
一字襃貶
謹而嚴毅
左氏浮誇
左傳之文
釋經而修飾
若浮虛而誇大
易奇而法
易之變甚奇
而正當之理可法
詩正而葩
詩之義理甚正當
而辭之藻麗實華
下逮莊騷
下及莊子屈原
離騷
太史所錄
司馬遷太史公史記所錄
子雲相如
揚雄字子雲
司馬相如
皆作史
同工異曲
先生之於文
可謂閎其中
而肆其外矣
以上稱先生文章之著見
少始知學
勇於敢爲
長通於方
左右其宜
先生之於爲人
可謂成矣
以上稱先生爲人之成立
然而公不見信於人
上四段稱美
此一轉辨難
私不見助於友
跋前疐後
詩
狼跋其胡載疐其尾
疐音致
動辄得咎
暫爲御史
遂竄南夷
貶連州令
三爲博士
冗不見治
命與仇謀
取敗幾時
冬煖而兒號寒
年登而妻啼飢
頭童齒豁
竟死何禆
不知慮此
反敎人爲
先生曰
吁
迂云
設爲之辭
子來前
夫大木爲杗
細木爲桶
欂櫨侏儒
杗屋梁桷桷榱
欂櫨乃柱上附櫐
侏儒短椽之屬
杗音盲椳闑扂楔
椳戸樞
闑門梱
扂關柱也
楔杙也
爾雅
樞謂之椳
在地謂之闑
扂閉門也
棖謂之楔
注
門兩旁木也
椳音隈
闑音臬
扂音簟
楔音屑
各得其宜
以成室屋者
匠氏之功也
玉札丹砂
玉札玉屑也
丹砂朱砂也
赤箭靑芝
四者貴藥
牛溲馬勃
牛溲牛溺也
馬勃生地
如二者賤藥
敗鼓之皮
倶收並蓄
待用無遺者
醫師之良也
登明選公
雜進巧拙
紆餘爲妍
卓犖爲傑
校短量長
惟器是適者
相之方也
昔者孟軻好辯
孔道以明
轍環天下
卒老于行
史記列傳
孟軻鄒人也
游事齊宣王
宣王不能用
適梁
梁惠王不果所言
則見以爲
迂遠而闊於事情
荀卿守正
大論以興
逃讒于楚
癈死蘭陵
史記列傳
荀卿疾濁世之政
亡國亂君相屬鄙儒小拘
如莊周等
又滑稽亂俗
於是推儒墨道德之行事
興壞
序列著數萬言而卒
因葬蘭陵
是二儒者
吐辭爲經
擧足爲法
絶類離倫
優入聖域
其遇於世何如也
迂云
含不盡之意
今先生學雖勤
而不繇其統
言雖多
而不要其中
文雖奇
而不濟於用
行雖修
而不顯於衆
迂云比之孟荀
自謂足矣
猶且月費俸錢
歲靡廩粟
子不知耕
婦不知織
乘馬從徒
安坐而食
踵常途之役役
窺陳編以盜竊
然而聖主不加誅
宰臣不見斥
兹非其幸歟
動而得謗
名亦隨之
投閑置散
乃分之宜
此四句自解之辭
若夫商財賄之有亡
計班資之崇庳
忘己量之所稱
指前人之瑕疵
是所謂詰匠氏之不以杙爲楹
而訾醫師以昌陽引年
昌陽乃菖蒲一寸九節
○庳音疵音慈
杙音戈
欲進其狶苓也　　　　　　　　　　　　　　　　　　　　
狶苓乃猪苓
迂云
應前醫師匠氏之說
［補］
●｛進學解｝韓文題注云
愈再爲國子博士
既才高
數黜官
又下遷乃作進學解
以自喩
執政奇其才
改比部郎中史館修撰
時元和八年三月二十三日也
○黃氏日抄卷五十九云
進學解類賦體
逐段布置各有韻
●［注］
｛韓愈本傳｝唐書列傳第一百一愈本傳載之
●［注］
｛貞元｝唐第十主德宗年號
●［注］
｛調｝前漢書卷五十列傳第二十張釋之傳云
十年不得調
注云
師古曰
調選也
●［注］
｛國子四門博士｝韓文卷二送文暢師北遊詩
昔在四門館
注
後魏太和中立學于四門
因以爲名
隋初隷記云
後魏太和中立學于四門
置助敎二十人
隋民始隷國子
而降置五人
皇朝始合于大學
又省至三人
員位彌簡
其官尤難
非儒之通者不列也
四門學之制
掌國之上士中士下士凡三等
侯伯子男凡四等
其子孫之爲冑子者
及庶士庶人之子爲俊士者
使執其業而居其次
就師儒之官
而考正焉
助敎之職佐博士云云
○大戴禮保傅篇云
帝入東學以貴仁
入南學以貴德
入西學以貴信
入北學以貴爵
○事文類聚新集卷三十一云
六國時有博士
掌通古今
又曰
博士秦官
漢因之
秩比六百石
漢多至數十人
武帝初置五經博士云云
晉咸寧四年初置國士博士云云
唐國子博士二人
正五品上
掌敎文武官三品以上
及國公子孫
●［注］
｛監察御史｝事物紀原卷五云
初秦以御史監理諸郡
謂之監察御史
○洪興祖公年譜云
十九年癸未
公年三十六
自博士拜監察御史云云
●［注］
｛元和｝唐第十二主憲宗之年號
○按
韓文附錄新書本傳云
元和初權知國子博士
分司東都
三歳爲眞
洪譜云
永貞二年丙戌正月丙寅朔改元元和
時憲宗卽位之踰年也
公年三十有九
其春夏猶在江陵云云
六月自江陵召拜國子博士云云
三年丁亥春公爲博士云云
乞分敎東都生
以收其孥於開封界中敎畜之
●［注］
｛二年｝當改作三年
●［注］
｛分敎｝敎本傳作司
洪譜眞寶同
●［注］
｛東都｝指洛陽又言東京也
●［注］
｛七年復ー｝洪譜云
七年壬辰二月乙未
以職方員外郎復爲國子博士
年四十五
●［注］
｛執政｝洪譜云
舊史云
執政覽其文而憐之
以其有史才故除是官
時宰相武元衡
李吉甫
李綘也
●［注］
｛改比部郎中｝洪譜云
此除在八年癸巳三月乙亥
○杜氏通典云
北齊比部掌檢句事
唐天寶十一年
改掌諸司公廨公私缺負
及句用度物也
●［注］
｛孫樵｝尚友錄云
孫樵字可之
韓昌黎門人
所著有可之集
●［注］
｛吏部｝事物紀原卷五云
漢初曰常侍曹
後漢爲選部
魏始曰吏部
●［注］
｛玉川子｝才子傳卷五
盧仝范陽人
初隱少室山
號玉川子
●［注］
｛月蝕詩｝事文類
聚前集卷二載之
●［注］
｛赤手｝徐氏筆精
卷六字正解云
古人謂空盡無物曰赤
如赤地千里
其家赤貧是也
●［注］
｛控｝韻會制也
詩注
止馬曰控
○韓文注作鞚馬勒也
今接
控誤也
當從韓文注
●［注］
｛勒｝馬鑣
銜也
●［注］
｛生馬｝後漢書馬援傳云
欲形之於生馬
●［注］
｛揚雄｝前漢書卷八十七列傳第五十七
揚雄字子雲
蜀郡成都人云云
雄少而好學
不爲章句
訓詁通而已
博覽無所不見云云
●［注］
｛解嘲｝漢書本傳云
雄方草太玄云云
或嘲雄以玄尚白
雄解之
號曰解嘲
●［注］
｛東方朔｝前漢書卷六十五列傳第二十五云
東方朔字曼倩
平原厭次人云云
●［注］
｛客難｝文選注
李善曰
漢書曰
朔上書陳農戰强國之計
推意放蕩終不見用
因著論設客難
已用位卑
以自慰喩
●［注］
｛班固｝後漢書列傳第三十上篇云
班固字孟堅
年九歲能屬文誦詩書
及長遂博貫載籍
九流百家之言無不窮究云云
●［注］
｛賓戲｝文選答賓戲序云
永平中爲郎
典校祕書
専篤志於儒學
以著述爲業
或譏以無功
感東方朔揚雄自喩以不遭蘇張范蔡之時
曾不折之以正道
明君子之所守
子聊復應焉云云
●｛先生｝文選卷四十五
皇甫士安三都賦序云
玄曇先生曰云云
注
善曰
謐自序曰
始志乎學
而自號玄曇先生云云
先生學人之通稱也
●｛招｝韓文注云
招或作召
●｛治具｝莊子天道篇云
語形名賞罰
此有知治之具
非知治之道
●｛必張｝韓文必作畢
●｛俊良｝韻會云
俊材千人也
北史蘇綽傳
萬人之秀曰俊
○良
字彙云
說文
善也
商書
一人元良
萬邦以貞
●｛兇邪｝字彙云
兇許容切
音胷
惡暴也
○邪
同云
不正也
姦思也
佞也
●｛崇｝字彙云
敬也
又尊也云云
●｛爬｝字彙云
蒲巴切
音杷云云
搔也
亦作把
●｛羅｝同云
網罟
說文
以絲罟鳥也
●｛剔｝同云
他歷切
音惕
解骨
●｛抉｝廣韻云
抉出也
●｛刮垢磨光｝韓文注云
言成就人才也
○萬里曰
人有惡迹垢穢然
則刮削而去其垢
人有善行而有光輝者
則磨濯而出其光
此言成就人才也
●｛言未既｝說文
既盡也已也
●｛有年｝朝鮮本年作時
●｛六藝｝指六經言
○困學紀聞卷八云
以禮樂詩書易春秋爲六藝
始見于太史公滑稽列傳
孔子曰
六藝於治一也
○詳見序評
●｛百家｝書敍指南卷五云
諸書曰百家衆氏
○後漢書安帝紀云
傳記百家
注
言百家擧全數
●｛要｝去聲
一笑切
樞要（字彙）
●｛玄｝字彙云
幽遠也
●｛繼晷｝字彙
晷古委切
音軌
日景也
又以表度日也
●｛兀兀｝字彙云
兀兀不動貌
○韓文注云
兀兀或作矻矻
○字彙
矻矻勞極也
王襃傳
勞筋苦骨
終日矻矻
韓文
矻矻窮年
●｛異端｝論語爲政篇云
子曰
攻乎異端斯害也已
朱注云
異端非聖人之道
而別爲一端
如楊墨是也
●｛觝排｝韓文注云
觝音底
角觸也
○字彙
排推也
擠也
斥也
●｛攘｝字彙云
袪逐也
郤退也
●｛斥｝同云
黜也
擯也
屏除也
●｛補苴罅漏｝韓文注云
苴所以藉履
罅孔隙也
呂覽
衣弊不補
履決不苴
此言補苴
葢綴緝包裹其儒術之漏隙耳
●［注］
｛漢書ー｝前漢書卷四十八列傳十八賈誼傳云
履雖鮮不加於枕
冠雖敝不以苴履
注
師古曰
苴履中之藉
●｛張皇｝書康誥篇云
張皇六師
正義云
皇大也
●｛幽眇｝字彙云
幽深杳也
微也
隱也
○同云
眇弭沼切
音藐
一目小也
又微也
●｛墜緒｝墜落也
緒
字彙
基緒統系也
○墜緒言孟子没後
道統斷絶也
●｛茫茫｝字彙云
廣大貌
○韓文注云
茫茫一作芒芒
●｛勞矣｝韓文作有勞
●｛沈浸｝字彙
沈去聲
直禁切
投物水中也
○浸同云
漬也
沈也
○按
沈浸謂文公之文章道理深奥也
●｛醲郁｝字彙
醲奴冬切
音農
厚酒
又與濃同
○同云
馥郁香醲
○醲郁文公著述體製
如酒氣之厚醲
不淡薄也
●｛含英咀華｝英萼也（字彙）
○咀說文
含味也
○文公之文發揮精英光華
如咀草木之英華也
●｛姚｝韓文注云
姚虞姓
○史記舜本紀正義曰
握登見大虹
登（舜母之名）
意感而生舜於姚墟
故姓姚
●｛姒｝韓文注云
姒夏姓也
○史記夏本紀云
帝禹爲夏后
而別氏姓姒氏
索隱曰
禮緯曰
禹母修己
呑薏苡而生禹
因姓姒氏
●｛渾渾｝揚子法言卷四問神篇云
虞夏之書渾渾爾
注
咸曰
渾渾猶淳淳也
祕曰
渾渾猶言混混也
謂其淳雅也
●｛佶屈｝文選卷十一靈光殿賦云
詰屈
注
銑曰
詰屈曲貌
●｛贅牙｝韻會云
謂其不相聽從也
又言語不平易容
○韓文注云
詰屈贅牙皆難澁貌
○類書纂要卷十云
贅牙語不聽也
贅者語不聽
牙者齒不正
與衆不合也
●［注］
｛修飾｝論語憲問篇云
行人子羽修飾之
朱注
修飾謂增損之
●｛葩｝字彙
花貌
●［注］
｛藻｝字彙云
文辭曰藻
●｛太史｝史記集解敍
正義曰
司馬世遷字子長
左馮翊人也
漢武帝時爲太史令
撰史記一百三十卷
○前漢書卷六十二列傳第三十二司馬遷傳云
談爲太史公
如淳曰
漢儀注
太史公武帝置位
在丞相上
天下計書
先上太史公云云
●［注］
｛司馬相如｝史記列傳第五十七云
司馬相如者蜀郡成都人也
字長卿
少時好讀書
學擊劍
故其親名之曰犬子
相如既學慕藺相如之爲人
更名相如云云
●［注］
｛作史｝史誤也
靑藜齋本作文是也
●｛同工異曲｝韓文注云
同工異曲
言其如作樂者同工
而曲調自別也
○愚按
工巧思也謂文章之意趣也
曲部曲
指文章之體格也
言同工異曲
所謂經傳諸子之作
與文公之著述
或意同而體異
或體同而意異也
奪胎換骨
得其妙也
●｛閎中肆外｝莊子天下篇云
其於本也弘大而闢
深閎而肆
疏云
閎大也
肆申也
●｛少始知學｝皇甫湜文公墓誌云
先生三歲而孤
七歲好學
○邢君牙曰
十三能文
亦勇於進修矣
●｛其宜｝本集其作具
●［注］
｛上四段｝指從第三段言未既
至第七段可謂成矣之語也
●｛㚄｝韓文作躓
注云
躓音致
多作㚄
義通
●［注］
｛詩狼跋ー｝詩經卷三豳風狼跋篇云
狼跋其胡
載㚄其尾云云
朱注云
跋躐也胡頷下懸肉也
載則㚄跲也
老狼有胡
進而躐其胡
則退而跲其尾
○周公雖遭疑謗
然所以處之不失其常
故詩人美之
言狼跋其胡
則㚄其尾矣
公遭流言之變
而其安肆自得乃如此
○本草綱目卷五十一下獸部云
狼
集解時珍曰
老則其胡如袋
所以跋胡㚄尾
進退兩患
●｛暫爲御史｝按貞元十九年癸未
貞元德宗年號
文公年三十六
自四門博士召拜監察御史
未及一年
是歲冬因上書極論宮市
又爲幸臣李實所讒
德宗怒
卽貶連州陽山令
故云暫也
●｛南夷｝連州南方之地
故曰南夷
●｛竄｝韻會云
說文匿也
从鼠在穴中
廣韻
逃也
誅也
放也
書竄三苗于三危
又藏也
●［注］
｛貶｝字彙云
謫也
減損也
抑也
●［注］
｛連州｝大明一統志卷七十九廣州府
連州在府城西北五百六十里
本秦長沙郡南境之地云云
●［注］
｛令｝陽山縣令也
○令宮見于歸去來辭題注評
○按
韓文附錄新書本傳云
上疏極論宮市
德宗怒貶陽山令云云
洪譜云
以公詩攷之
蓋以十九年（貞元）冬末貶官
二十年甲申春始到陽山云云
又云
是時有詔
以旱飢蠲祖之半
有司徴愈急
公與張署李方叔上疏言
關中天下根本
民急如是請寛民徭而免田祖
天子惻然
卒爲幸臣所讒
貶連實也云云
舊史云
愈嘗上章數千言
極論宮中之弊
貶陽山令
●｛三爲博士｝韓文作三年博士
注云
年或作爲
謂貞元末爲國子博士
令復下遷
非是
○公元和元年六月爲博士
四年六月遷都官
史謂
三歲爲眞
蓋三年也
○洪興祖年譜云
進學解云
三年博士冗不見治
舊又作三爲博士
按
公貞元壬午授四門博士
元和丙戌爲國子博士
丁亥分敎東都
今年又自郎中下遷
凡四爲博士矣
此先言暫爲御史
繼言三爲博士
則自丙戌而後三歷此官也
若云三年
則自元年夏赴召
至四年春尙爲博士
尾已四年矣
○方攷云
丙戌初除
丁亥分敎
自不必釐而爲二
其爲博士實三遷也
當作爲爲是
●｛冗不見治｝韓文注云
治陳之切
楚辭
雖過失猶弗治
●｛年登｝登本集作豐
●｛童｝字彙云
山無草木曰童
●｛齒豁｝字彙云
豁疏通
○韓文卷四齒落詩云
去年落一牙
今年落一齒
俄然落六七
落勢殊未已
餘存皆動搖
盡落應始止云云
●｛裨｝字彙布眉切
音悲
補也
益也
助也
●｛吁｝書經大禹謨篇云
禹曰吁
蔡沉注云
吁者歎而未深然之辭
●｛欂櫨｝文選卷十六司馬長卿長門賦云
施瑰木之欂櫨
欂貧碧切
注銑曰
斗栱之屬
參差以承屋梁
○又文選卷十一靈光殿賦注
善曰
欂柱頭也
櫨斗也
○淮南子卷八本經訓云
標抹欂櫨
高誘注云
欂枅也
櫨柱上拊
卽梁上短柱也
○韻會云
師古曰
柱上枅也
三蒼云
柱上互木曰枅
●｛其宜｝本集宜下有施字
●｛室屋｝本集無屋字
●｛功也｝功本集作工
●｛玉札｝韓文注云
本草注
玉屑一名玉札
出藍田山谷
○本草綱目卷八玉部
玉屑
注
弘景曰
玉屑是以玉爲屑
非別一物也
仙經服㲄玉
有搗如米粒乃以苦酒輩消令如泥
亦有合爲漿者云云
○同云
氣味甘平無毒
主治除胃中〓
喘息煩滿止渇
屑如麻豆服之
久服輕身長年（別錄）
潤心肺
助聲喉
滋毛髪（大明）
滋養五臟
止煩躁
宜共金銀菱門冬等同煎服
有益（李）
○珣同云
玉泉（本經）
釋名玉札（本經）
玉漿（開寶）
璚漿普曰
玉泉一名玉屑
弘景曰
此當是玉之精華者
質色明徹
可消之爲水
故名玉泉
今人無復的識者
通一爲玉爾
宗奭曰
本經言
玉泉生藍田山谷
采無時
今藍田無玉
而泉水古今不言采
●｛丹砂｝本草綱目卷九石部云
氣味甘
微寒無毒
主治身體五臟百病
養精神安魂魄
益氣明目
殺精魅邪惡鬼
久服通神明不老
能化爲汞（本經）
●［注］
｛朱砂｝本草綱目卷九丹砂部釋名
時珍曰
丹乃石名其字從井
中一點象丹在井中之形
義出許愼說文
後人以丹爲朱色之名
故呼朱砂
●｛赤箭｝韓文注云
赤箭生陳倉及太山
○本草綱目卷十二下山草部
氣味辛溫無毒
主治殺鬼精物
蠱毒
惡氣
久服益氣力
長陰
肥健輕身
增年
●｛靑芝｝韓文注云
靑芝出太山
○本草綱目卷二十八菜部云
氣味酸
平無毒
主治明目
補肝氣
安精魂仁恕久服輕身
不老延年神仙
●｛牛溲｝溲韓文注云
音痩
牛溲牛溺
○本草綱目卷五十獸部云
牛溺氣味苦辛
微溫無毒
主治水腫
腹脹
脚滿
利小便
●｛馬勃｝韓文注云
馬勃馬屁菌也
生濕地及腐木上
如菰而圓且輕
○本草綱目卷二十一苔草部云
氣味辛
平無毒
主治惡瘡馬疥
傅諸瘡甚良
別錄曰
馬勃生園中久腐處
●｛敗鼓之皮｝本草綱目卷五十下獸部集解
宗奭曰
此是穿敗者
不言是何皮
馬驢皮皆何爲之
當以黃牛皮者爲勝
唐韓退之所謂牛溲馬勃敗鼓之皮
醫師收畜
待用無遺者也
今用處絶少
尤好煎膠
味平無毒
主治中蠱毒
治小便淋瀝
塗月蝕耳瘡云云
●｛紆餘｝句解曰
紆餘才之縈紆不迫
而綽有餘裕者
是爲妍
○文選上林賦注云
紆餘妍好也
●｛妍｝字彙
淨也
美好也
方言
自關以西秦晉之故郡
謂好曰妍
●｛卓犖｝文選卷一西都賦云
卓犖諸夏
注
翰曰
超絶也
●｛傑｝字彙云
才過萬人曰傑
○詳見于雜說題注評
●｛孟軻｝史記卷七十四列傳十四云
孟軻鄒人也
正義曰
軻字
子輿
爲齊卿
●［注］
｛鄒｝史記正義曰
鄒兗州縣
○大明一統志卷二十二兗州府
鄒縣在府城東六十里
周時爲邾國
魯繆公改爲鄒
因山爲名
漢置鄒縣
屬魯國云云
●［注］
｛宣王｝人物考云
宣王名辟疆
威王之子也
●［注］
｛迂遠ー｝迂者曲也
遠者義理久遠也
●｛荀卿｝史記列傳十四曰
荀卿趙人
索隱曰
名況
卿者時人相尊而號爲卿也
仕齊爲祭酒
仕楚爲蘭陵令云云
○荀卿之行儀見于韓文卷十讀荀
●｛守正｝韓文注云
守新史作宗
正或作王
●｛大論｝一作大倫
●｛以興｝韓文作是弘
注云
文苑作以興
蓋宋初以避諱也
●｛逃讒于楚ー｝史記荀卿遊於齊
三爲祭酒
齊人或讒荀卿
荀卿乃適楚
春申君以爲蘭陵令
春申死
而荀卿因家蘭陵
●｛蘭陵｝困學紀聞卷十地理部云
荀卿爲蘭陵令
縣在漢屬東海郡
今沂州承縣
誠齋延陵懷古
有蘭陵令一章
蓋誤以南蘭陵爲楚之蘭陵也
古靈字亦誤
●［注］
｛鄙儒ー｝史記
此句上有不遂大道而營於巫已祝
信禨祥十一字
●［注］
｛莊周｝姓莊
名周
字子休
蒙人
作莊子三十二篇
●［注］
｛滑稽｝史記卷一百二十六滑稽列傳第六十六注云
索隱曰
滑謂亂也
稽同也
以言辯㨗之人
言非若是
說是若非
能亂同異也
楚詞云
將突梯滑稽
如脂如韋
崔浩云
滑音骨
稽流酒器也
轉注吐酒
終日不已
言出口成章
詞不窮竭
若滑稽之吐酒云云
又姚察云
滑稽猶諧也
滑讀如字
稽音計也
以言諧語滑利
其知計疾出
故云滑稽也
●［注］
｛著數萬言｝指荀子
所謂荀卿著書數萬言
羽翼六經
增光孔子者是也
●｛繇｝字彙
與由同
○焦氏筆乘卷六云
繇有六義
黃履翁云漢高帝繇咸陽
則與傜同
文紀
無繇敎訓其民
則與由同
百官表
咎繇
則與陶同
李尋傳
繇俗則與繇同
韋孟詩
犬馬繇繇
則與悠同
班固賦
謨先生之大繇則與猶同
一字凡六用
●｛要｝平聲
字彙
靡忙皮切
音糜
爛也
滅也
●｛踵常途｝句解云
初爲四門博士
又三爲博士
是舊常途徑也
而役役踵行其閒
●｛役役｝莊子齊物論云
終身役役
而不見其成功
希逸注云
役役注云言自苦也
○按
韓文作促促
注促音齪
諸本多作役役
公張署墓誌
抑首促促就食
與此同
史記
申屠嘉娖娖廉謹
娖與促音義通
集韻齪下二字皆出
●｛陳編｝舊陳書籍也
○字彙云
陳故也
久也
又舊粟也
○五車韻瑞云
編
說文
次簡也
林
以繩次物也
●｛賄｝五車韻瑞云
說文
財也云云
鄭康成曰
金玉曰貨
布帛曰賄
●｛有亡｝亡音無
○字義詳見于弔屈原賦評注
●｛班資｝左傳文公六年
班在九人
杜注云
班位也
○資
字彙云
資給也
○愚按
俸祿之義
●｛崇庳｝庳
俗本作痺誤矣
義異也
字彙痺鳥名
〓鶉者
○字彙
崇高也
同云
庳下也
○本集注云
庳音卑
庳下也
●｛稱｝本集注云
稱去聲
○字彙云
去聲丑正切
與秤同云云
度也
又量也
○｛詰匠ー｝詰
俗本作誥誤也
○詰
字彙云
問也
責也
●｛以杙爲楹｝韓文注云
杙音戈
莊子求狙猴之杙者斬𣏾橜也
楹柱也
杙小而楹大
故公以杙自喩
●｛訾醫師ー｝韓文注云
訾音紫
師下一有不字
非是
●｛昌陽｝同注云
本草
昌蒲
一名堯韭
一名昌陽
味辛溫無毒
久服輕身不死
或云
昌蒲生石磧上
多節者良
生下濕地
大根乃名昌陽
不可服
東坡云
不知
退之卽以昌陽爲昌蒲耶
抑謂其似是而非
不可以菖蒲九節
漢武上嵩高
忽見仙人
曰
吾九疑人也
聞
中岳有石菖蒲一寸九節
食之可以長生
故來採之
忽然不見（神僊傳）
○按
道藏經有菖蒲傳一卷
其要云
菖蒲者水草之精英
神仙之靈藥云云
●｛狶苓｝韓文注云
豨許豈切
又音希
楚人呼猪爲豨
古樂府亦有妃呼豨句
豨苓卽猪苓也
●［注］
｛猪苓｝本草綱目卷三十七寓木部
豨苓
集解別錄曰
豨苓生衡山山谷及濟陰寃句
二月八月采陰乾
弘景曰
是楓樹苓
其皮黑色
肉白而實者佳
削去皮用
頌曰
今蜀州習亦有之
生土底
不必楓根下始有也
時珍曰
豨苓亦是木之餘氣所結
如松之餘木結伏苓之義
他木皆有
楓木爲多耳
氣味甘平無毒
主治痎瘧
解毒蠱疰不祥
利水道
久服輕身耐老（本經）
解傷寒
溫疫
大熱
發汗
主腫脹
滿腹
急痛（甄權）
治渇除濕
去心中懊憹（元素）
瀉膀胱（好古）
開腠理
治淋腫脚氣
白濁帶下
妊娠
子淋
胎腫
小便不利（時珍）
發明宗奭曰
豨苓引水之功多
久服必損腎氣
昏人目
久服者宜審詳之